กองทุนอสังหาฯเล็งซื้อประกันก่อการร้าย
&nbsp;
21 ส.ค. 2554

โพสต์ทูเดย์ — กองทุนอสังหาริมทรัพย์ UOBAPF เล็งซื้อประกันก่อการร้าย “สนามบินสมุย” ยันผู้ลงทุนไม่กระทบ ต้นทุนซื้อประกัน อยู่ที่เจ้าของสินทรัพย์ 
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) ในฐานะบริษัทบริหารจัดการกองทุนรวมอสังหาริมทรัพย์ ยูโอบี อะพาร์ทเมนท์หนึ่ง (UOBAPF) เปิดเผยว่า บริษัทอยู่ระหว่างพิจารณาว่าจะซื้อประกันก่อการร้าย เพื่อคุ้มครองสินทรัพย์ที่กองทุนเป็นกรรมสิทธิ์ลงทุนอยู่หรือไม่ โดยจะพิจารณาเรื่องราคาและความเสี่ยงที่อาจเกิดเหตุจลาจลอีกครั้งก่อนตัดสินใจ
ทั้งนี้ กองทุน UOBAPF เป็นเจ้าของอาคารแนเชอรัล วิลล์ เรสซิเด้นส์ ซึ่งเป็นเซอร์วิสอพาร์ตเมนต์ให้เช่า อยู่บนถนนหลังสวน
ปัจจุบันสำนักงานคณะกรรมการกำกับหลักทรัพย์และตลาดหลัก ทรัพย์ (ก.ล.ต.) กำหนดให้กองทุนรวมอสังหาริมทรัพย์จะต้องซื้อประกัน 3 ส่วน ได้แก่ 1.ประกันออลริส ซึ่งคุ้มครองความเสี่ยงด้านอัคคีภัย วินาศภัย เป็นต้น 2.ประกันบุคคลที่ 3 และ 3.ประกันที่เกี่ยวกับธุรกิจหยุดชะงัก ซึ่งไม่รวมถึงประกันก่อการร้าย
นางพรรณสุภา เสสะเวช ผู้ช่วยกรรมการผู้จัดการ บลจ.วรรณ ในฐานะบริษัทบริหารจัดการกองทุนรวมอสังหาริมทรัพย์มิลเลียนแนร์ (MIPF) ซึ่งลงทุนในอาคารมาลีนนท์ ทาวเวอร์และอาคารโปรดักชั่นเฮ้าส์ ซึ่งถูกเพลิงไหม้จากเหตุความไม่สงบทางการเมือง กล่าวว่า เหตุเพลิงไหม้ดังกล่าวไม่มีใครคาดคิด 
อย่างไรก็ตาม จากกรณีดังกล่าวยอมรับว่าอาจทำให้การลงทุนในกองทุนรวมอสังหาริมทรัพย์ นักลงทุนจะต้องพิจารณาและดูไส้ในของแต่ละกองทุนให้มากขึ้น เพราะแต่ละกองทุนจะมีเงื่อนไขต่างกัน เช่น บางกองทุนที่ไม่ได้เป็นเจ้าของสินทรัพย์ แต่มีกรรมสิทธิ์เพื่อนำไปให้เช่าต่อนั้น การทำประกันบางส่วนจะเป็นค่าใช้จ่ายของผู้บริหารสินทรัพย์ ส่วนกองทุนไหนที่เป็นเจ้าของสินทรัพย์ก็ต้องเป็นผู้จ่ายค่าประกันเอง ซึ่งเป็นต้นทุนผู้ลงทุน
“เพื่อไม่ให้กระทบผู้ลงทุนกองทุนอาจพิจารณากับผู้บริหารสินทรัพย์ได้ว่า หากจะซื้อประกันเพิ่มค่าใช้จ่ายที่เกิดขึ้นอาจเป็นของเจ้าของสินทรัพย์หรือช่วยกันก็ได้” นางพรรณสุภา กล่าว
น.ส.หยดพลอย อนันตชัย ผู้จัดการกองทุนอสังหาริมทัรพย์ บลจ.นครหลวงไทย กล่าวว่า ปัจจุบันกองทุนรวมอสังหาริมทรัพย์ สนามบินสมุย (SPF) ไม่มีภาระจ่ายค่าประกัน เนื่องจากมีสัญญาที่ทำไว้ว่าเจ้าของสินทรัพย์กลับมาเช่าช่วงพื้นที่กลับจากกองทุน ทำให้ค่าใช้จ่ายประกันอยู่ที่เจ้าของสินทรัพย์ 
สำหรับประกันก่อการร้ายขณะนี้ยังไม่ได้มีการหารือร่วมกับเจ้าของสินทรัพย์ว่าจะซื้อหรือไม่